google/wiki40b huggingface dataset:
Δυσθυμία

Αιτιολογία Δυσθυμίας

Όπως στην κατάθλιψη έτσι και στη δυσθυμία τα αίτιά της δεν έχουν ερευνηθεί πλήρως. Οι επιστήμονες θεωρούν ότι η ανάπτυξή της είναι πολυπαραγοντική. Έτσι, ο συνδυασμός περιβαλλοντικών, βιοχημικών, γενετικών και κληρονομικών παραγόντων θεωρείται ως ο πιο πιθανός. Ιδιαίτερα, σε βιοχημικό επίπεδο έχει κατηγορηθεί ένας νευροδιαβιβαστής ονόματι σεροτονίνη. Στρεσογόνα γεγονότα της ζωής όπως θάνατος οικογενειακού προσώπου, κακοποίηση, συναισθηματική στέρηση, ψυχολογική βία, διαταραγμένες σχέσεις με γονείς κατά την παιδική ηλικία συμβάλλουν στην ανάπτυξη της κατάθλιψης. Σύμφωνα με τη γνωσιακή θεωρία ο τρόπος με τον οποίο ένα άτομο αντιλαμβάνεται τον εαυτό του και τον κόσμο γύρω του δημιουργεί και τα ανάλογα συναισθήματα. Οι αρνητικές σκέψεις καθορίζουν το συναίσθημα. Τα καταθλιπτικά άτομα έχουν την τάση να υπερτιμούν τα αρνητικά και να υποτιμούν τα θετικά ενώ η πυρηνική τους πεποίθηση είναι ότι τα ίδια δεν αξίζουν δημιουργώντας έτσι έναν φαύλο κύκλο χαμηλής αυτοεκτίμησης.

Επιδημιολογία

Σύμφωνα με έρευνες, το 0,8%-6% του πληθυσμού θα εμφανίσει σε κάποια φάση της ζωής του δυσθυμία. Εφόσον δεν υπάρξει θεραπευτική αντιμετώπιση η δυσθυμία θα συνεχιστεί για όλη του τη ζωή. Είναι σημαντικό να γίνει έγκαιρη διάγνωση της νόσου, καθώς είναι πολύ πιθανό να εμφανιστούν και άλλες ψυχιατρικές διαταραχές που μπορεί να περιπλέξουν τη διάγνωση. Δεν είναι καθόλου σπάνιο εκτός από τη δυσθυμία να συνυπάρχει και μείζων καταθλιπτική διαταραχή. Σε αυτή την περίπτωση ονομάζουμε το φαινόμενο «διπλή κατάθλιψη».

Θεραπεία

Η θεραπεία της δυσθυμίας μπορεί να είναι είτε φαρμακευτική ή ψυχοθεραπευτική ή και συνδυασμός των δύο. Αντικαταθλιπτικά χάπια όπως οι αναστολείς της επαναπρόσληψης της σεροτονίνης (SSRI) θεωρούνται τα νεότερα και ασφαλέστερα στην αντιμετώπιση της κατάθλιψης. Τρικυκλικά αντικαταθλιπτικά και αναστολείς της MAO θεωρούνται επίσης αποτελεσματικά αν και εμφανίζουν περισσότερες παρενέργειες. Είναι σημαντικό να πούμε ότι μέχρι το 1980 η δυσθυμία εθεωρείτο περισσότερο τύπος προσωπικότητας παρά ασθένεια. Η ονομασία της ήταν "νευρωτική" κατάθλιψη και αντιμετωπίζονταν ως καταθλιπτική διαταραχή προσωπικότητας. Ωστόσο, θετική ανταπόκριση ασθενών στα νέα αντικαταθλιπτικά ενέταξαν τη δυσθυμία στις διαταραχές διάθεσης.
Όσον αφορά την ψυχοθεραπευτική αντιμετώπιση δεν υπάρχει κάποια συγκεκριμένη ψυχοθεραπεία που να διεκδικεί τα πρωτεία στην αντιμετώπιση της δυσθυμίας. Τα τελευταία χρόνια έντονη φήμη κερδίζουν οι βραχύχρονες γνωσιακές θεραπείες που εστιάζουν στα συμπτώματα, ενώ οι παραδοσιακές ψυχοδυναμικές ψυχοθεραπείες είναι μακροχρόνιες και δεν εστιάζουν τόσο στα συμπτώματα, όσο στη μελέτη του ασυνειδήτου του ασθενούς, προκειμένου να ανακαλύψουν τις αιτίες που συνέβαλλαν στην κατάθλιψη. Τέλος, τα κυριότερα ρεύματα ψυχοθεραπείας περιλαμβάνουν τη συστημική θεωρία, την ανθρωπιστική και την υπαρξιακή, οι οποίες είναι ιδιαίτερα διαδεδομένες και θεωρούνται θεραπείες μικρότερης διάρκειας σε σχέση με τις ψυχοδυναμικές.
Κάρολος του Μπερί

Βιογραφικά στοιχεία

Με τον θάνατο του μεγαλύτερου αδελφού του, Λουδοβίκου, ο Κάρολος άρχισε να έχει βλέψεις να γίνει αντιβασιλιάς στο νεαρό διάδοχο μετά τον θάνατο του παππού του. Αν και δεν είχε καμιά σχέση ως τότε με την πολιτική, άρχισε να προπονείται εντατικά, καθώς ήταν ο μόνος υποψήφιος, αφού ο αδελφός του Φίλιππος βρισκόταν στην Ισπανία και είχε κόψει κάθε σχέση με το Γαλλικό στέμμα. Πέθανε όμως αιφνίδια σε ένα κυνηγητικό ατύχημα στη Βερσάιγ όταν έπεσε από το άλογό του, όλα αυτά το 1714 έναν χρόνο πριν από τον θάνατο του παππού του, έτσι την αντιβασιλεία ανέλαβε ο δούκας του Μαιν, Λουδοβίκος Αύγουστος των Βουρβόνων, ο οποίος ήταν δισέγγονος του Λουδοβίκου ΙΔ΄.

Οικογένεια

Νυμφεύτηκε το 1710 τη Μαρία-Λουίζα-Ελισάβετ των Βουρβόνων (1695 – 1719), κόρη του Φιλίππου Β΄ δούκα της Ορλεάνης, μέλλοντα αντιβασιλέα της Γαλλίας. Ο γάμος τους ήταν ανεπιτυχής, καθώς και τα τρία παιδιά που έκαναν, πέθαναν λίγους μήνες μετά τη γέννησή τους.
Λολίτα Λύμουρα

Συλλογικό επίπεδο

Η Λολίτα Λύμουρα έκανε τα πρώτα της βήματα αγωνιζόμενη στην ομάδα του Εθνικού Πειραιώς. Κλείνοντας πέντε χρόνια στο σύλλογο, το 2000 φόρεσε τα χρώματα των Εσπερίδων Καλλιθέας με τις οποίες πανηγύρισε την κατάκτηση ενός Πρωταθλήματος Νεανίδων (2004), ενός Πρωταθλήματος Ελλάδος (2006) και δύο Κυπέλλων Ελλάδος (2006, 2007).
Το 2007 αποφάσισε να μετοικίσει στην Ιταλία για να αγωνιστεί στη Βίρτους Βιτέρμπο έχοντας μέσο όρο 32,2 λεπτά συμμετοχής και 9,2 πόντους ανά παιχνίδι, σε σύνολο 31 παιχνιδιών που αγωνίστηκε. Την επόμενη χρονιά πήρε μεταγραφή στην Ginnastica Comense 1872, ομάδα της πόλης Κόμο.
Κατά την περίοδο 2009-10 αποφάσισε να επιστρέψει στα ελληνικά γήπεδα, αποτελώντας κομμάτι της ομάδας του Αθηναϊκού. Η χρονιά αυτή υπήρξε ιστορική για το σύλλογο, γιατί πέτυχε να κατακτήσει ένα Τριπλ Κράουν: το Πρωτάθλημα Ελλάδος (ολοκληρώνοντας αήττητος τις υποχρεώσεις του), το Κύπελλο Ελλάδος (νικώντας τη Φ.Ε.Α. στη Βέροια) και το EuroCup Γυναικών.  Μάλιστα η ομάδα του Αθηναικού κατέκτησε μια θέση στο βιβλίο Γκίνες, εκτοπίζοντας το προηγούμενο ρεκόρ που κατείχε η γυναικεία ομάδα μπάσκετ του πανεπιστημίου Κονέκτικατ, αφού έφτασε τις 91 σερί νίκες. Η Λύμουρα παρέμεινε και για άλλα 3 χρόνια κατακτώντας άλλα 2 νταμπλ με την ομάδα του Αθηναϊκού. Το 2013 μετακόμισε στον Πρωτέα Βούλας, κατακτώντας το Κύπελλο Ελλάδος την σεζόν 2013-14. Μετά από δυο χρόνια στον Πρωτέα υπέγραωψε με τον Παναθηναϊκό όπου παρέμεινε για μια σεζόν. Το καλοκαίρι του 2016 συμφώνησε με τον ΠΑΟΚ, ενώ το καλοκαίρι του 2017 ανανέωσε το συμβόλαιό της μέχρι το 2018.

Εθνική Ελλάδος

Η Λύμουρα έχει φορέσει το εθνόσημο, συμμετέχοντας σε ομάδες όλων των ηλικιακών βαθμίδων. Ανακηρύχθηκε MVP στο Ευρωπαϊκό Πρωτάθλημα Κορασίδων (U16) του 2001 στη Βουλγαρία, καθώς ήταν η κορυφαία στους πόντους και στις ασίστ. Την επόμενη χρονιά αναδείχθηκε πρώτη σκόρερ του Πανευρωπαϊκού Νεανίδων (U18) του 2002 στη Σλοβενία. Επέδειξε αξιοσημείωτη σταθερότητα αποτελώντας μέλος της καλύτερης πεντάδας του Ευρωπαϊκού Πρωταθλήματος Νέων Γυναικών (U20) στην Τσεχία.
Με την Εθνική Γυναικών έλαβε μέρος στους Μεσογειακούς Αγώνες του 2009, καθώς και στο Ευρωπαϊκό Πρωτάθλημα Γυναικών (EuroBasket) που διοργανώθηκε κατά τα έτη 2003, 2005, 2009, 2015 και 2017. Η 5η θέση στο ευρωπαϊκό του 2009 αποτέλεσε τη σημαντική επιτυχία της, μέχρι το Ευρωμπάσκετ του 2017 στο οποίο η Ελλάδα κατέκτησε την τέταρτη θέση (υψηλότερη θέση στα χρονικά), χάνοντας στον μικρό τελικό από το Βέλγιο. Το 2010 συμμετείχε στο Παγκόσμιο Πρωτάθλημα Γυναικών στην Τσεχία.
Δομιτίλλα η Πρεσβύτερη

Βιογραφία

Ήταν κόρη του Φλαβίου Λιβεράλι, ταπεινού υπαλλήλου ενός ταμία (quaestor). H Δομιτίλλα γεννήθηκε στην Σαμπράθα, μία από τις τρεις πόλεις της Τριπολίτιδας στη Λιβύη από αποίκους, που μετακόμισαν εκεί κατά τη βασιλεία του Αυγούστου. 
Πριν τον γάμο της ήταν ερωμένη ενός από την τάξη των ιππέων (equis). Aπεβίωσε πριν o Βεσπασιανός γίνει Αυτοκράτορας.
Αλεπού κορσάκ

Η αλεπού κορσάκ (Vulpes corsac), γνωστή απλά και ως κορσάκ, είναι μεσαίου μεγέθους αλεπού που βρίσκεται σε στέπες, ημιερήμους και ερήμους στην Κεντρική Ασία, η οποία εκτείνεται στη Μογγολία και τη βορειοανατολική Κίνα. Από το 2004, έχει ταξινομηθεί ως ελάχιστης ανησυχίας από την IUCN, αλλά οι πληθυσμοί αυξομειώνονται σημαντικά, και οι αριθμοί μπορούν να μειωθούν δεκαπλάσια μέσα σε ένα μόνο έτος.
Είναι επίσης γνωστή ως η αλεπού της στέπας, και μερικές φορές αναφέρεται ως η «αλεπού της άμμου», αλλά αυτή η ορολογία προκαλεί σύγχυση, διότι με αυτό το όνομα είναι επίσης γνωστά και άλλα δύο είδη, η θιβετιανή αλεπού της άμμου και η αλεπού του Ρούπελ. Η λέξη «κορσάκ» προέρχεται από τη ρωσική ονομασία για το ζώο, «корса́к», που προέρχεται στην τελική από τη λέξη των τουρκικών γλωσσών «karsak». Η αλεπού κορσάκ απειλείται από το κυνήγι για το εμπόριο γούνας.
Alternative metal

Ιστορία

Το Alternative Metal προήλθε από την αντίδραση του κοινού στο Glam Metal της δεκαετίας του '80, του οποίου η ποπ διάθεση είχε παραγκωνίσει τα χαρακτηριστικά στοιχεία του παραδοσιακού heavy metal. Στα πρώτα συγκροτήματα του είδους υπάγονται οι έγχρωμοι Living Colour με τον βιρτουόζο κιθαρίστα Βέρνον Ριντ, οι έντονα πειραματιζόμενοι με το φανκ και το Χιπ χοπ, Faith No More, αλλά και κάποια από τα πιο δυνατά συγκροτήματα από τη σκηνή του Σιάτλ όπως οι Soundgarden και οι Alice in Chains.

Το 1992, εμφανίστηκαν οι Tool, ένα από τα σημαντικότερα σχήματα του είδους, κυκλοφορώντας το δίσκο "Undertow" με τον οποίο έδωσαν νέα ώθηση στο κίνημα. Η επιτυχία τους, με άλμπουμ όπως το "Ænima" του 1996, προσέλκυσε συγκροτήματα που καθιερώθηκαν στο Nu ή το Industrial Metal, όπως οι Rage Against the Machine και οι Nine Inch Nails, στο να προσθέσουν alternative στοιχεία στον ήχο τους.

Το Alternative Metal έφθασε στο απόγειο της δημοτικότητας του στις αρχές της δεκαετίας του '00, με όλο και περισσότερα συγκροτήματα να ακολουθούν τη συγκεκριμένη ηχητική διαδρομή, δημιουργώντας κορεσμό στο είδος, μιμούμενοι τον ήχο των Korn, των Staind ή των System of a Down.

Την επόμενη δεκαετία, αρκετά μεγάλα ονόματα του είδους παρέμειναν δημοφιλή αλλά το Alternative Metal έχασε την αίγλη του με την επάνοδο μεγάλων ονομάτων της κλασικής σκηνής του χέβι μέταλ.
Ασραφούλ Ισλάμ Ράνα

Διεθνές

Ο Ασραφούλ Ράνα έκανε το ντεμπούτο του για την εθνική πλευρά σε ένα διεθνές φιλικό εναντίον του Νεπάλ στις 19 Δεκεμβρίου 2015 στο Εθνικό Στάδιο Μπανγκαμπάντχου.Έκανε δέκα αποκρούσεις κατά των Ηνωμένων Αραβικών Εμιράτων κατά τη διάρκεια φιλικού αγώνα το 2016.
Στις 4 Σεπτεμβρίου του 2016 η Μπαγκλαντεσιανή Ομοσπονδία Ποδοσφαίρου ανακοίνωσε το όνομα του ως νέο αρχηγό της εθνικής ομάδας.
Σαβίνος ο γραμματικός

Ο Σαβίνος ο γραμματικός ήταν ποιητής που εμφανίζεται στην Παλατινή Ανθολογία (VI 158). Ο Jacobs τον ταυτίζει στον κατάλογό του με τον Τύλλιο Σαβίνο. Ο Waltz ρητά και ο Paton τους διακρίνουν απ’ αλλήλων.
Ιερά Μητρόπολη Κύκκου και Τηλλυρίας

Η Επισκοπή Κύκκου είναι μια Επισκοπή που ανήκει εκκλησιαστικά στην Εκκλησία της Κύπρου. Η Επισκοπή Κύκκου συστάθηκε το 2002 και ο Ηγούμενος κ. Νικηφόρος εξελέγη από την Ιερά Σύνοδο Επίσκοπος Κύκκου και χειροτονήθηκε την 24η Φεβρουαρίου του 2002.
Το 2007 με τη Διεύρυνση της Ιεράς Συνόδου, η Επισκοπή Κύκκου ανυψώθηκε σε Μητρόπολη και έτσι δημιουργήθηκε η Ιερά Μητρόπολις Κύκκου και Τυλληρίας. Η έδρα της είναι στην Ιερά Βασιλική και Σταυροπηγιακή Μονή της Παναγίας του Κύκκου και ο Επίσκοπος είναι και Ηγούμενος της Μονής. Σημερινός Επίσκοπος της Μητροπόλεως είναι ο Πανιερώτατος Μητροπολίτης Κύκκου και Τυλληρίας κ. Νικηφόρος, ο οποίος είναι και ο πρώτος Επίσκοπος της Επισκοπής Κύκκου.
Παναγία Κάσου

Γεωγραφία - Αξιοθέατα

Η Παναγία βρίσκεται ανάμεσα στο παλιό εμπορικό λιμάνι του νησιού Εμπορειός και τον οικισμό Πόλι. Θεωρείται παραθεριστικό χωριό και υπήρξε το χωριό των καραβομαραγκών και καπεταναίων της Κάσου. Πρόκειται για γραφικό οικισμό με αρκετά συντηρημένα κασιώτικα αρχοντικά που χαρακτηριστικό τους είναι οι επιβλητικές αρχαϊκού τύπου κολώνες της εισόδου αλλά και οι περίτεχνες ξύλινες εξώπορτες. Αξιοθέατα είναι η εκκλησία της Κοίμησης της Θεοτόκου ή "Πέρα Παναγιάς" στα ανατολικά με το ξυλόγλυπτο τέμπλο και το βοτσαλωτό δάπεδό της. Ο ναός μαζί με τη μαρμάρινη σαρκοφάγο/λάρνακα της οσίας Kασσιανής, που βρίσκεται στον περίβολο, από το 1949 έχουν κηρυχθεί ιστορικό διατηρητέο μνημείο. Απέναντι είναι το παλιό σχολείο, το πρώτο της Κάσου (κτίσμα του 1843) που χρησιμεύει ως "σάλα" για το πανηγύρι του Δεκαπενταύγουστου, ένα από τα πιο δημοφιλή των Δωδεκανήσων. Στα νότια του χωριού υπάρχει το σύμπλεγμα από έξι στη σειρά γραφικά μικρά εκκλησάκια που αναφέρονται με το όνομα "Έξι Εκκλησιές" καθώς και η εκκλησία του Αγίου Ιωάννη, που και αυτά έχουν κηρυχθεί ιστορικά διατηρητέα μνημεία.

Διοικητικά

Ως οικισμός αναφέρεται επίσημα το 1948 στο ΦΕΚ 248Α-28/09/1948 να προσαρτάται στον τότε δήμο Κάσου. Σύμφωνα με την απογραφή του 2011 υπάρχουν 90 μόνιμοι κάτοικοι και σύμφωνα με το σχέδιο Καλλικράτης διοικητικά ανήκει στο δήμο Ηρωικής Νήσου Κάσου.
Αδελφοί Σταυράκη

Οι αδελφοί Σταυράκη ήταν Έλληνες αγιογράφοι του 18ου αιώνα.

Βιογραφικά στοιχεία

Πρόκειται για τον Ανδρέα, και τους αδελφούς Δημήτρη και Στυλιανό, ανεψιούς του πρώτου. Άκμασαν όλοι τον 18ο αιώνα.
Ηφαιστειακή βόμβα

Στη Γεωλογία και ειδικότερα στην Ηφαιστειολογία με τον όρο ηφαιστειακή βόμβα χαρακτηρίζεται ημιστέρεη μορφή λάβας που εκτινάσσεται από τον κρατήρα του ηφαιστείου κατά την περίοδο δραστηριότητάς του (ηφαιστειακό ανάβλημα).
Δημιουργείται από σβώλους υγρού μάγματος που κατά την εκτίναξή τους αρχίζει να στερεοποιείται. Οι διαστάσεις των ηφαιστειακών βομβών κυμαίνονται από 3 εκατοστόμετρα μέχρι 3 μέτρα, αν και έχουν αναφερθεί ακόμη μεγαλύτερες, που όμως η συνηθέστερη διάστασή τους είναι 10 μέχρι 20 εκατοστόμετρα.

Μορφή - σχήμα

Η ηφαιστειακή βόμβα από γεωλογικής άποψης αποτελεί ένα εκρηξιγενές και πυριγενές πέτρωμα που κατά την εκτίναξή της στον αέρα μπορεί και να υποστεί έκρηξη, ανάλογα των υλικών και της ταχύτητας εκτίναξης. Από της εκτίναξης μέχρι  την έναρξη της πτώσης τους οι ηφαιστειακές βόμβες διαγράφουν, ιδιαίτερα τη νύκτα, ωραιότατες φωτεινές καμπύλες που επιστέφουν τη δραστηριότητα του ηφαιστείου προσδίδοντάς του ιδιαίτερο δέος, σε αντίθεση με την ηφαιστειακή τέφρα που τη νύκτα δεν είναι ορατή.
 
Το τελικό σχήμα αυτών καθορίζεται αφενός από το αρχικό μέγεθος του σβώλου που εκτινάσσεται, από το ιξώδες της και αφετέρου από την ταχύτητα εκτίναξης όπου στη συνέχεια λαμβάνει συνηθέστερα αεροδυναμικό - ατρακτοειδές σχήμα που κατά την πτώση τους στο έδαφος ή διατηρούν το σχήμα τους, ή αν δεν έχουν ακόμη στερεοποιηθεί δίνουν την εικόνα τηγανίτας, όπως μικρό τμήμα ζύμης όταν πέφτει  από τον πάγκο εργασίας στο δάπεδο, ή εφόσον είχε ολοκληρωθεί η στερεοποίηση οπότε και κατά την πρόσκουση στο έδαφος κατακερματίζονται ή δίνουν εικόνα θρυμματισμού. Εξ  αυτών γίνεται και η διάκριση των ηφαιστειακών βομβών.

Παρατηρήσεις

Οι ηφαιστειακές βόμβες, κατά την ηφαιστειακή δραστηριότητα  είναι πολύ επικίνδυνες σε όλη την ηφαιστειακή ζώνη και μπορεί να πέσουν και σε απόσταση μερικών χιλιομέτρων από τη βάση του ηφαιστείου, συνηθέστερα όμως πέφτουν στις παρυφές αυτού. Της εκτίναξης αυτών προηγούνται άλλα ηφαιστειακά φαινόμενα με τη σημείωση των οποίων και θα πρέπει με την επιμέλεια των Αρχών ν΄ αρχίσει η εκκένωση της περιοχής από τους γύρω κατοίκους και πρωτίστως από τους τουρίστες που αγνοούν  δρόμους διαφυγής.

Στη περίπτωση που η ηφαιστειακή δραστηριότητα εμφανιστεί όχι στη κορυφή ενός ηφαιστειακού κώνου αλλά σε πλαγιά αυτού, τότε όλη η περιοχή που υπόκεινται στη πλαγιά αυτή κρίνεται επικινδυνέστερη, σχεδόν το σύνολο των ηφαιστειακών βομβών θα πλήξουν την εν λόγω περιοχή. Συνεπώς η κατ΄ αντίθετη σε διεύθυνση υποκείμενη περιοχή του ηφαιστειακού κώνου  κρίνεται ασφαλέστερη στην άμεση διαφυγή.

Αν πλησίον του εκραγέντος ηφαιστείου υφίσταται λιμένας ή αεροδρόμιο θα πρέπει αμέσως με τις πρώτες ενδείξεις πλοία και αεροπλάνα να εγκαταλείψουν την περιοχή, ο μεγαλύτερος κίνδυνος είναι από την ηφαιστειακή τέφρα που μπορεί να τα καθηλώσει.
Επταβηματίζουσα

Επταβηματίζουσα είναι εικονογραφικό θέμα με την Παναγία να κάνει τα πρώτα της βήματα προς την αγκαλιά της μητέρας της, η οποία χαμογελώντας την υποδέχεται με ανοικτά χέρια.

Προέλευση θέματος

Το εικονογραφικό θέμα της Επταβηματιζούσης Παναγίας έχει την προέλευσή του στο Πρωτευαγγέλιον του Ιακώβου Σύμφωνα με τη σχετική διήγηση ἔστησεν αὐτὴν ἡ μήτηρ αὐτῆς χαμαὶ τοῦ πειράσαι, εἰ ἵσταται: καὶ περιπατήσασα ἑπτὰ βήματα ἦλθεν εἰς τὸν κόλπον τῆς. Ο αριθμός επτά των βημάτων της είναι συμβολικός, κατά τον ιερό αριθμό ενώ το αρμενικό κείμενο αναφέρει τον αριθμό τρία. Στη χειρόγραφη παράδοση υπάρχει παραλλαγή σχετικά και με την ηλικία οπότε πραγματοποίησε η Παναγία τα πρώτα βήματά της: έτσι στον Πάπυρο Bodmer V αναφέρεται πως ήταν έξι μηνών όταν πρωτοπερπάτησε και στο συριακό κείμενο της έκδοσης Budge, ήταν ενός έτους. Δεν αποκλείεται η επίδραση από την παράδοση των πρώτων επτά βημάτων του Βούδα.

Διάδοση θέματος

Πρωτοεντοπίζεται σε κίονα του κιβωρίου στη Βασιλική του Αγίου Μάρκου στη Βενετία και στο Kizil Çukur της Καππαδοκίας. Τον 11ο αι. στον καθεδρικό ναό Ateni της Γεωργίας, τον 13ο αι. στον Άγιο Κλήμεντα της Αχρίδος, τον 14ο αι. στη Μονή της Χώρας στην Κωνσταντινούπολη, στη Σερβία στο Decani, στην Susiva, στη μονή Marko. Τον 15ο αι.στον Αέρα του Ιστορικού Μουσείου της Μόσχας. Τον 16ο αι.στην Τραπέζα της Λαύρας Αγίου Όρους, στη Μονή Διονυσίου, στον άγιο Νικόλαο της λίμνης Ιωαννίνων.
Καζεΐνη

Με την ονομασία καζεΐνη είναι γνωστή μια οικογένεια πρωτεϊνών του γάλακτος, τις αS1, αS2, β και κ. Αυτές οι πρωτεΐνες είναι άφθονες στο γάλα των θηλαστικών, αποτελώντας περίπου του 80% των πρωτεϊνών του αγελαδινού γάλακτος και ανάμεσα στο 20 και 45% των πρωτεϊνών του ανθρώπινου γάλακτος. Η καζεΐνη αποτελεί σημαντικό συστατικό του τυριού. Η καζεΐνη παρέχει αμινοξέα, υδατάνθρακες και δύο απαραίτητα στοιχεία, το ασβέστιο και τον φώσφορο. Επίσης, η καζεΐνη χρησιμοποιείται ως προσθετικό τροφίμων.
Η καζεΐνη έχει υδρόφιλες και υδροφοβικές περιοχές. Τα πεπτίδια της καζεΐνης έχουν αρνητικό φορτίο επειδή έχουν φωσφορυλιωθεί και σε αυτά τείνουν να συνδέονται ομάδες φωσφορικού ασβεστίου. Εξαιτίας των ιδιοτήτων της, σε κατάλληλες συνθήκες, η καζεΐνη σχηματίζει σφαιρικά μικύλλια.
Έχει προταθεί ότι μια δίαιτα χωρίς καζεΐνη και γλουτένη μπορεί να βοηθήσει στη θεραπεία του αυτισμού, όμως οι περισσότερες μελέτες που ασχολούνται με την αποτελεσματικότητα μιας τέτοιας διατροφής είναι ελαττωματικές και τα στοιχεία που υποστηρίζουν τη θεραπευτική αξίας είναι περιορισμένα και αδύναμα.
Classification des dialectes arméniens

Το Classification des dialectes arméniens (Ταξινόμηση των Αρμενικών διαλέκτων) είναι ένα 1909 βιβλίο από τον αρμένιο γλωσσολόγο Χράτσια Ατζαριάν, που δημοσιεύθηκε στο Παρίσι. Είναι η μετάφραση του πρωτότυπου έργου του Հայ Բարբառագիտութիւն (αρμενική Διαλεκτολογία) του Ατζαριάν στα γαλλικά που αργότερα δημοσιεύτηκε ως βιβλίο το 1911 στη Μόσχα και το Νέο Ναχιτσεβάν. Η γαλλική μετάφραση δεν έχει τα διαλεκτικά παραδείγματα.
Ο Ατζαριάν ερεύνησε από τις αρμενικές διαλέκτους σε αυτό που είναι τώρα η Τουρκία, την Αρμενία, τη Γεωργία, το Ιράν, το Αζερμπαϊτζάν και άλλες χώρες εγκαταστάθηκαν από Αρμένιους
Σε αντίθεση με την παραδοσιακή διαίρεση της αρμενικής σε δύο διαλέκτους (Δυτικά Αρμενικά και Ανατολικά Αρμενικά), χώρισε τα Αρμενικά σε τρεις κύριες διαλέκτους με βάση τα παροντικά και παρατατικά δεικτικά μόρια που χρησιμοποιήθηκαν. Αυτές τις ονομάζει ως διαλέκτους -όου (-ում), διαλέκτους -γκε (-կը) και διαλέκτους -ελ (-ել). Οι τρεις κύριες διάλεκτοι διαιρούνταν περαιτέρω σε υποδιαλέκτους. Το βιβλίο είναι μία από τις λίγες αξιόπιστες πηγές των αρμενικών διαλέκτων που υπήρχαν εκείνη την εποχή. Μετά την Γενοκτονία των Αρμενίων, οι γλωσσολόγοι Γκεβόργκ Τζαχουκγιάν, Τζος Βάιτενμπεργκ, Μπερτ Βω και Χρατς Μαρτιροσιάν έχουν επεκτείνει την κατανόηση των αρμενικών διαλέκτων.
Σαρλ Βικτόρ Μωγκέν

Βιογραφικά δεδομένα

Ο Μωγκέν, γιος ενός φούρναρη, γεννήθηκε στην πόλη Προβέν. Οι διακρίσεις του στη σχολή του Σαιν Κλου τού επέτρεψαν να εισαχθεί στο εργαστήριο οργανικής χημείας της École normale supérieure στο Παρίσι, όπου παρουσίασε τη διατριβή του. Το ενδιαφέρον του για την κρυσταλλογραφία γεννήθηκε από την παρακολούθηση των διαλέξεων του Πιερ Κιουρί το 1905 με θέμα τη συμμετρία στα φυσικά φαινόμενα. Αργότερα, ως βοηθός του Φρεντερίκ Βαλεράν στο Πανεπιστήμιο του Παρισιού, μελέτησε τους υγρούς κρυστάλλους. Το 1933 διαδέχθηκε τον Βαλεράν στην έδρα Ορυκτολογίας του ίδιου Πανεπιστημίου, ενώ προηγουμένως ήταν καθηγητής της ορυκτολογίας στο Μπορντώ και στο Νανσύ. Υπήρξε επίσης μέλος της Γαλλικής Ακαδημίας Επιστημών.

Επιστημονικά επιτεύγματα

Ο Μωγκέν επινόησε το 1931 μία διεθνή πρότυπη σημειογραφία για τις κρυσταλλογραφικές ομάδες, που τροποποιημένη από τον Γερμανό κρυσταλλογράφο Καρλ Χέρμαν, είναι σήμερα γνωστή ως συμβολισμός Hermann–Mauguin ή απλώς Διεθνής Συμβολισμός.
Ο Μωγκέν ήταν ο πρώτος άνθρωπος που πρόσεξε ότι όταν έθετε ένα λεπτό στρώμα υγρών κρυστάλλων ανάμεσα σε δύο ευθυγραμμισμένα πολωτικά φύλλα, μπορούσε να περιστρέψει το ένα φύλλο ως προς το άλλο και το φως να συνεχίζει να μεταδίδεται μέσα από το όλο σύστημα. Αυτό το χαρακτηριστικό αποκαλείται «φάση κυματοδηγού» ή «Mauguin regime» στο φαινόμενο περιεστραμμένου νηματικού πεδίου (TN-effect), που κατέστησε πρακτικές τις ενδείξεις υγρών κρυστάλλων (LCD)
Γιαν Κοτ

Σύντομο βιογραφικό

Γεννήθηκε στη Βαρσοβία, από εβραϊκή οικογένεια, αλλά βαπτίστηκε καθολικός. Το 1932 εντάχθηκε στο κομμουνιστικό κίνημα, από το οποίο αποχώρησε το 1957, οπότε εγκατέλειψε την Πολωνία και μετέβη στις ΗΠΑ.
Τσεν Ταντσίνγκ

Βιογραφία

Ο Τσεν Ταντσίνγκ γεννήθηκε στις 11 Αυγούστου 1953 στην Σαγκάη.  Η οικογένειά του κατάγεται από το Τάι Σαν (台山), της επαρχίας Γκουανγκντόνγκ. Κατά τη διάρκεια της πολιτιστικής επανάστασης δούλεψε σε ένα χωριό στην Τσιανγκσί, και ύστερα σε ένα στούντιο τέχνης. Σπούδασε στην Ανωτάτη Σχολή Καλών Τεχνών του Πεκίνου (中央美术学院).  Ήταν βαθιά επηρεασμένος από τα έργα ζωγραφικής του Ρέμπραντ και Ζαν Φρανσουά Μιγέ.
Ο Τσεν ήταν γνωστός για τα έργα του που ανήκαν στη σχολή του ρεαλισμού και είχε πάρει διθυραμβικές κριτικές για τα πορτρέτα των Θιβετιανών που φιλοτέχνησε. Το 1976 και το 1980, ταξίδεψε στο Θιβέτ. Τα επόμενα χρόνια στράφηκε αποκλειστικά σχεδόν στα θέματα της Θιβετιανής αγροτικής ζωής και ζωγράφισε μερικά από τα πιο σημαντικά του έργα, με αποτέλεσμα να αναγνωριστεί το ταλέντο του και να αποκτήσει φήμη και επιτυχία.
Το 1982 επισκέπτεται τη Νέα Υόρκη όπου εκθέτει την σειρά των έργων του για το Θιβέτ. Μετά το 2000 ξαναγύρισε στο Πεκίνο όπου έγινε καθηγητής στο Πανεπιστήμιο του Τσινγκχουά (清华大学). Σε αυτό θα παραμείνει μέχρι το 2005. Για τους ρεαλιστές ζωγράφους αποτελεί την κεντρικότερη φυσιογνωμία της σύγχρονης Κινεζική τέχνης. Ο Τσεν Ταντσίνγκ με το έργο του επηρέασε τις μεταγενέστερες γενιές καλλιτεχνών και ιδιαίτερα τους νέους του τέλους της δεκαετίας του '80.
Μουλουντιά Κλαμπ ντ'Αλζέ

Ιστορία

Το 1921, μια ομάδα νεαρών από τις συνοικίες Κασμπά και Μπαμπ Ελ Ουέντ μαζεύτηκαν για να ιδρύσουν την πρώτη μουσουλμανική ποδοσφαιρική ομάδα στην στην αποικιοκρατούμενη Αλγερία. Ηγέτης αυτής της παρέας ήταν ο Χαμούντ Αούφ, ο οποίςο χρησίμευε ως συνδετικός κρίκος μεταξύ των διάφορων μελών αυτής. Στις 7 Αυγούστου 1921, ιδρύθηκε, και επίσημα πλέον, η ομάδα στην αίθουσα αναμονής του Benachere Café. Η ημερομηνία ίδρυσης συνέπεφτε με το Μουλούντ, κι ως αποτέλεσμα η ομάδα ονομάστηκε Μουλουντιά Κλαμπ ντ'Αλζέ. Το πράσινο, το οποίο συμβολίζει την ελπίδα του αλγερινού λαού για απελευθέρωση, ενώ ταυτόχρονα είναι και το παραδοσιακό χρώμα του Ισλάμ, και το κόκκινο, που συμβολίζει την αγάπη για την πατρίδα, επιλέχτηκαν ως τα χρώματα της ομάδας.
Το 1976, η ΜΚ Αλζέ προκρίθηκε για το Κύπελλο Πρωταθλητριών Αφρικής για πρώτη φορά στην ιστορία της αφού κατέκτησε το Εθνικό Πρωτάθλημα Αλγερίας της σεζόν 1974–1975. Έφτασε στον τελικό της διοργάνωσης αποκλείοντας διαδοχικά τις Αλ-Αχλί Μπενγκάζι από την Λιβύη, την Αλ-Αχλί από την Αίγυπτο, την Λούο Γιούνιον από την Κένυα και την Ενούγκου Ρέιντζερς από την Νιγηρία. Στον τελικό, αντιμετώπισε την ομάδα από την Γουινέα Χαφιά Κονακρί, η οποία είχε κατακτήσει το τρόπαιο την προηγούμενη σεζόν. Στον πρώτο μεταξύ τους αγώνα στο Κονακρί, η ΜΚ Αλζέ ηττήθηκε με σκορ 3–0 και είχε πλέον την εξαιρετικά δύσκολη αποστολή να ανατρέψει στον επαναληπτικό αγώνα διαφορά τριών τερμάτων. Παρόλ' αυτά, στον επαναληπτικό κατάφερε να πετύχει αυτά τα τρία γκολ, με τον Ομάρ Μπετρουνί να πετυχαίνει δύο και τον Ζουμπίρ Μπασί να πετυχαίνει άλλο ένα. Τελικώς, η ομάδα από το Αλγέρι, κατάφερε να επιβληθεί στην διαδικασία των πέναλτι με σκορ 4–1, κατακτώντας έτσι τον πρώτο της Αφρικανικό τίτλο και αποτελώντας έκτοτε την μοναδική ομάδα στην Αλγερία που να έχει καταφέρει να κερδίσει κάποια διασυλλογική διοργάνωση.